Fl-aħħar tbassir ekonomiku għall-ħarifa 2020, il-Kummissjoni Ewropea qed tbassar li Malta se tirreġistra l-ikbar tkabbir ekonomiku fl-Unjoni Ewropea fl-2022, tant li r-rata ta' tkabbir imbassra ta' 6.2% hija d-doppju tal-medja Ewropea. It-tbassir ekonomiku mill-Kummissjoni Ewropea għall-ħarifa 2020 juri andament interrott hekk kif żieda qawwija mill-ġdid tal-pandemija żiedet l-inċertezza fil-pajjiżi tal-Unjoni Ewropea. Il-Kummissjoni Ewropea ssejjaħ il-pandemija bħala xokk qawwi mmens għall-ekonomiji globali u tal-Unjoni Ewropea, b'konsegwenzi soċjali u ekonomiċi gravi ħafna. Il-Kummissjoni Ewropea qieset l-irkupru fl-ekonomija Ewropea bejn Lulju u Settembru meta għaddiet l-ewwel mewġa u l-miżuri bdew jitneħħew gradwalment, u t-tħarbit mill-ġdid hekk kif fl-aħħar ġimgħat il-pandemija reġgħet qajmet rasha b'ritmu mgħaġġel. Fid-dawl ta' dan, it-tbassir ekonomiku għall-ħarifa 2020 ibassar li l-ekonomija taż-żona ewro tonqos b'7.8% dis-sena qabel tilħaq tkabbir ta' 4.2% s-sena d-dieħla u ta' 3% fl-2022. Il-Kummissjoni Ewropea basret ukoll li l-ekonomija tal-Unjoni Ewropea tonqos b'7.4% dis-sena qabel ma tirkupra bi tkabbir ta' 4.1% s-sena d-dieħla. Il-Kummissjoni Ewropea qalet li l-pandemija laqtet b'mod akut setturi kritiċi għall-ekonomija Maltija fosthom it-turiżmu u l-kummerċ barrani, li rażżnu ż-żieda fl-impjiegi. Ingħad li għalkemm ekonomikament il-pandemija tat daqqa ta' ħarta, il-pakkett ta' stimulu ekonomiku introdott mill-gvern Malti fosthom jissemmew ukoll il-miżuri, il-vouchers u s-suppliment tal-pagi – mistennija jtaffu l-effett li ħalliet warajha l-imxija tal-COVID19. Lil hinn minn din is-sena il-Kummissjoni Ewropea qed tbassar li l-Prodott Domestiku Gross Malti li dis-sena ċkien b'7.3%, jerġa' jibda jirranka s-sena d-dieħla u jkompli jżid ir-ritmu fl-2022, tant li jilħaq ir-rata ta' sena ilu, qabel faqqgħet il-pandemija.